Folketing
1998-12-04

Men de erklærede formål er jo at begrænse væksten i overførselsindkomsterne, og det er her, problemerne ligger i det her forslag. Vi kan ikke støtte forringelserne for dagpengeberettigede under 25 år, der får tilbud om uddannelse efter lov om aktiv arbejdsmarkedspolitik. Det er også urimeligt. Og så er vi i øvrigt grundlæggende uenige i tankegangen bag de særlige ungesatser i det hele taget. Der er ikke nogen rimelig begrundelse for at diskriminere unge, bare fordi de er under 25 år, i al almindelighed og heller ikke i ydelserne efter sociallovgivningen. Bolig, transport og varer koster det samme, uanset alder og uanset om man er over eller under 25 år. Vi mener også, at unge har ret til et selvstændigt liv med rimelige økonomiske forhold. Så er der L 113. Vi opfatter spørgsmålet om ligestilling af gifte og samlevende som en meget vanskelig ting. Der kan være særdeles flydende overgange mellem samvær og samliv. Hvordan skal man nu definere konkret, hvad der er samliv, og hvad der ligger i det, og dermed definitioner, der fører til forsørgelsespligt? Hvor går de grænser?